בעלי עסקים - כך תבחינו בין סוגי המימון החוץ-בנקאי - גלובס
בעלי עסקים - כך תבחינו בין סוגי המימון החוץ-בנקאי
מה הבדל בין מימון לטווח קצר ובין מימון ארוך-טווח, ובעיקר - למה חשוב כל-כך לבחון את תזרים המזומנים של העסק
08.04.2015, 12:00 אסף לוי
מימון חוץ בנקאי או אשראי חוץ בנקאי מהווה מקור נוסף עבור לקוחות עסקיים שמיצו את מקורות האשראי הבנקאי שלהם או שאינם מעוניינים לפגוע במסגרות האשראי הבנקאי שלהם. כמו כן, הוא תשובה ללקוחות שהבנק אינו מהווה את הפתרון לצרכי המימון שלהם. מימון חוץ בנקאי יהיה ברוב המקרים יקר יותר מאשר מימון בנקאי, אולם למרות זאת ולמרות מספר תפיסות שגויות שהתקבעו בעיני הציבור בנוגע לאשראי חוץ בנקאי, לעיתים הוא עשוי להוות פתרון יעיל ומשתלם.
אסף גוב, שותף ומנהל חטיבת הליווי הפיננסי בקבוצת אלוני האפט, מפריד בין שתי משפחות של מימון חוץ בנקאי: מימון חוץ בנקאי לטווח ארוך ומימון חוץ בנקאי לטווח קצר. לדבריו, אף אחד לא צריך לפחד ממימון חוץ בנקאי, בתנאי שמדובר במימון חוץ בנקאי טוב לטווח הזמן הנכון.
במהלך חייו של כל עסק מתעורר צורך באשראי והבנקים הם כמובן הכתובת הראשונה לכך. אולם, במקרים רבים, מעדיפים בעלי העסקים לפנות למקורות אחרים על מנת לקבל אשראי לטווח קצר וארוך. כאשר נוצר צורך באשראי והאובליגו מתקרב לתקרה המאושרת על ידי הבנק, או שכבר הגיע אליה, אשראי חוץ בנקאי הוא פתרון מקובל ויעיל. העלות שלו תהיה אמנם גבוהה יותר, אולם בסיכומו של חשבון, היא עשויה להשתלם.
מימון חוץ בנקאי לטווח ארוך
ישנם מספר מסלולים מקובלים לאשראי חוץ בנקאי לטווח ארוך כמו כגון מימון רכישת ציוד ורכבים בליסינג והלוואות כנגד בטחונות מחברות ביטוח, לדוגמא. אשראי לטווח ארוך למטרות אלה מסייעות גם לשיפור המאזן של החברה. "כל עוד לוקחים אותו בתבונה", מדגיש גוב, "אין שום סיבה להימנע מאשראי חוץ בנקאי, כאשר יש צורך בכך. לדוגמא מימון באמצעות חברות כרטיסי האשראי, לטווח בינוני -ארוך, המבוסס על שעבוד של הכנסות העסק מאשראי הוא דרך מקובלת למימון הפעילות העסקית שאינה מכבידה על האובליגו בבנק, מימון בשיטת ליסינג חוץ בנקאי לרכבים מקטין את נפח המאזן ומסייע לשפר את היחסים הפיננסים של החברה".
מימון חוץ בנקאי לטווח קצר
אשראי לטווח קצר שלא נועד לצורך מימון הון חוזר אמיתי או הרחבת הפעילות של העסק, אלא לצורך מימון החזרי הלוואות קיימות ומחזור אשראי בנקאי קיים , הוא, לדברי גוב, הצד הפחות מומלץ של המימון החוץ בנקאי. נכון, גם במקרים הללו ניתן למצוא בקלות גופים חוץ בנקאיים שישמחו להעניק אשראי, אולם לדברי גוב "הצורך במימון לטווח קצר, מעיד בראש ובראשונה על ניהול לא נכון של תזרים המזומנים וברוב המקרים מעיד על מיצוי האפשריות הבנקאיות. מימון לטווח קצר, חוץ בנקאי, הנועד בדרך כלל על מנת לסתום חורים או לפתור בעיות נקודתיות ופתרונות במצבים אלה, איכותיים ככל שיהיו, מרחיקים, בדרך כלל, את הטיפול בבעיות האמיתיות של העסק".
הצורך במימון לטווח קצר מסוג זה, מביא בעלי עסקים רבים לפנות לניכיון שיקים. פתרון מקובל שבו נמכרים שיקים דחויים שהתקבלו מלקוחות לגוף שלישי. בדרך זו, העסק אמנם יוכל לקבל במזומן את סכומי השיקים הדחויים שקיבל, בניכוי עמלת הצד השלישי. אולם, אם תחזית התזרים שלו מבוססת על הכנסות אלו במועד הפירעון המקורי, הוא עלול למצוא את עצמו במצב בעייתי בהמשך הדרך, להזדקק למימון נוסף ובסופו של דבר להיפגע.
כל עסק צריך אשראי, אבל לא רק אשראי
לטווח ארוך או לטווח קצר, בנקאי או חוץ בנקאי, כל עסק זקוק לאשראי, בין אם מדובר בעסק שזקוק למימון הפעילות השוטפת, עסק שנמצא בתהליך של התפתחות וגדילה או עסק המעוניין לממש במלואן את היכולות העסקיות שלו. כאמור, גם הבנקים וגם חברות האשראי החוץ בנקאי יהיו מוכנים להעמיד אשראי עבור העסקים הזקוקים לו וכאן נשאלת השאלה: איזה סוג של אשראי עדיף לקחת. אשראי בנקאי, או אשראי חוץ בנקאי? שום תשובה לשאלה זו לא תהיה מספקת ללא תזרים מזומנים המנוהל היטב.
רק חקירה מעמיקה ומקצועית של תזרים המזומנים, מאפשר לבעלי עסקים לדעת לאיזה מסלול אשראי עדיף להם לפנות. ניהול תזרים המזומנים הוא תחום מורכב הדורש לא מעט תשומת לב מקצועית. עסקים רבים מעסיקים מנהלי כספים האחראים על התחום, אחרים מטילים את התפקיד על כתפיהם של מנהלי החשבונות ויש המעדיפים להעסיק מלווה מקצועי חיצוני. בעלי עסקים שמפחיתים בחשיבותו של תזרים המזומנים לפעילות העסקית שלהם, מוצאים את עצמם לא פעם נתקלים בבעיות ובחסמים בדרך אל האשראי הדרוש להם.
לפני הכול: תזרים מזומנים
תזרים מזומנים בחברה, מוגדר על ידי גוב, כ"חמצן של העסק". גם תחזית תזרים המזומנים וגם תזרים המזומנים בפועל, הם כלים המשקפים את מצבו של העסק, גם לעיני הבעלים וגם לגבי ספקי האשראי. תזרים מזומנים המנוהל היטב, מקל על בעלי העסקים לקבל אשראי מהבנקים ומאפשר להם לקבל החלטות לגבי סוגי האשראי שלו הם זקוקים. האם מדובר באשראי לטווח ארוך, לצורך רכישה של ציוד או השקעה אחרת בהרחבת הפעילות העסקית, או שמא באשראי לטווח קצר שנועד לצורך כיסוי מיידי של תשלומים או שיקים.
תחזית תזרים מזומנים הכוללת את תחזית ההכנסות, תחזית ההוצאות ותחזית ההשקעות והמימון, תוכל להעניק לבעלי העסקים תמונת מצב מלאה ואפשרות להשוות בין היתרונות והחסרונות של סוגי האשראי השונים.
על מנת שיוכל לשמש את העסק ביעלות, על תזרים המזומנים בפועל לכלול את פירוט ההכנסות, ניהול החייבים וימי האשראי ותחזית ההכנסות, את פירוט ההוצאות רכישת מלאים, משכורות ותשלומים למוסדות וספקים וכן את פירוט ההלוואות, ההשקעות השונות והזרמות הספקים. נתונים אלו יאפשרו לבעלי העסקים לקבל החלטות מושכלות וכדאיות הנוגעות לסוגי האשראי הרצויים להם.
"שימוש באשראי חוץ בנקאי לא צריך להפחיד, ובתנאי שהוא נעשה בתבונה, תוך ניתוח מושכל של תחזית תזרים המזומנים ושל תזרים המזומנים בפועל", מסכם גוב.